钦定古今图书集成/明伦汇编/交谊典/第074卷 > 《与诸公送陈郎将归衡阳》〈并序〉前人
## 钦定古今图书集成/明伦汇编/交谊典/第074卷 > 《与诸公送陈郎将归衡阳》〈并序〉前人

仲尼旅人，文王明夷，苟非其时，圣贤低眉，况仆之不肖者！而迁逐枯槁，固非其宜。朝心不开，暮发尽白，而登高送远，使人增愁。陈郎将义风凛然，英思逸发，来下曹城之榻，去邀才子之诗，动清兴于中流，泛素波而径去。诸公仰望不及，连章祖之序惭《起予》辄冠名贤之首，作者嗤我，乃为抚掌之资乎！

衡山苍苍入紫冥，下看南极老人星。回飙吹散五峰
雪，往往飞花落洞庭。气清岳秀有如此，郎将一家拖
金紫。门前食客乱浮云，世人皆比孟尝君。江上送行
无白璧，临岐惆怅若为分。